Document ID: 31988R0388

*****
ΚΑΝΟΝΙΣΜΟΣ (ΕΟΚ) αριθ. 388/88 ΤΟΥ ΣΥΜΒΟΥΛΙΟΥ
της 8ης Φεβρουαρίου 1988
για τροποποίηση του κανονισμού (ΕΟΚ) αριθ. 458/80 περί αναδιαρθρώσεως των αμπελώνων στα πλαίσια συλλογικών δραστηριοτήτων
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
Εκτιμώντας:
ότι το άρθρο 9 παράγραφος 1 του κανονισμού (ΕΟΚ) αριθ. 458/80 (2), όπως τροποποιήθηκε τελευταία από τον κανονισμό (ΕΟΚ) αριθ. 3827/85 (3), προβλέπει για την κοινή δράση διάρκεια επτά αμπελουργικών περιόδων από τη θέση σε εφαρμογή του κανονισμού και ότι το άρθρο 14 προβλέπει τη θέση σε εφαρμογή από την 1η Σεπτεμβρίου 1980·
ότι τα άρθρα 8 και 9 του κανονισμού (ΕΟΚ) αριθ. 458/80 προβλέπουν, όσον αφορά την Ισπανία, την προσθήκη έκτασης 34 000 εκταρίων με προβλεπόμενο κόστος 26,5 εκατομμύρια ECU·
ότι το χρονικό διάστημα που μεσολαβεί μεταξύ της ημερομηνίας προσχώρησης της Ισπανίας στην Κοινότητα και της λήξης της περιόδου εφαρμογής του εν λόγω κανονισμού είναι πολύ περιορισμένο·
ότι, για να μπορέσει η Ισπανία να επιτύχει τους στόχους που καθορίζονται στον κανονισμό (ΕΟΚ) αριθ. 458/80, θα πρέπει να παραταθεί η διάρκεια εφαρμογής του μέχρι τις 31 Μαρτίου 1988 όσον αφορά τα ισπανικά σχέδια·
ότι, για να αποφευχθεί η αύξηση του όγκου της παραγωγής, θα πρέπει να καταργηθεί η δυνατότητα χορήγησης ενισχύσεων στις νέες φυτεύσεις και να περιοριστεί η συλλογική αναδιάρθρωση μόνο στους αμπελώνες που βρίσκονται σε ζώνη v.q.p.r.d., δίδοντας κατ' αυτόν τον τρόπο προτεραιότητα στη μετατροπή από την παραγωγή επιτραπέζιων οίνων στη παραγωγή οίνων v.q.p.r.d. σε αμπελώνες που βρίσκονται συγχρόνως σε μειονεκτικές περιοχές, όπως αυτές ορίζονται στην οδηγία 86/466/ΕΟΚ του Συμβουλίου της 14ης Ιουλίου 1986 για τον κοινοτικό κατάλογο των μειονεκτικών γεωργικών περιοχών κατά την έννοια της οδηγίας 75/268/ΕΟΚ (Ισπανία) (4),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 9 του κανονισμού (ΕΟΚ) αριθ. 458/80 τροποποιείται ως εξής:
1. Η παράγραφος 1 αντικαθίσταται από το ακόλουθο κείμενο:
«1. Η προβλεπόμενη διάρκεια για την πραγματοποίηση της κοινής δράσης είναι επτά αμπελουργικές περίοδοι από τη θέση σε εφαρμογή του παρόντος κανονισμού, εξαιρουμένης της Ισπανίας για την οποία η προβλεπόμενη προθεσμία για την πραγματοποίηση της κοινής δράσης λήγει στις 31 Μαρτίου 1988.»
2. Παρεμβάλλεται η ακόλουθη παράγραφος:
«1α. Όσον αφορά την περίοδο παράτασης για την Ισπανία, το άρθρο 2 παράγραφος 1 δεύτερο και τρίτο εδάφιο και το άρθρο 5 παράγραφος 2 δεύτερο και τρίτο εδάφιο δεν εφαρμόζονται.
Κατά παρέκκλιση:
- του άρθρου 2 παράγραφος 3, ένα σχέδιο συλλογικών δραστηριοτήτων αναδιάρθρωσης πρέπει να αφορά τη ζώνη v.q.p.r.d. καθώς και μειονεκτικές περιοχές κατά την έννοια του άρθρου 3 της οδηγίας 75/268/ΕΟΚ, και
- του άρθρου 5 παράγραφος 2, τα ποσά "2 418 και 3 022 ECU" αντικαθίστανται από τα ποσά "2 000 και 2 500 ECU".»
3. Στη παράγραφο 2 προστίθεται το ακόλουθο τμήμα φράσης:
«εκ των οποίων 9 εκατομμύρια ECU προορίζονται αποκλειστικά για την Ισπανία για την περίοδο παράτασης που αναφέρεται στην παράγραφο 1.»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 8 Φεβρουαρίου 1988.

Labels: 18
15
19
6